Hanna Knjazieva-Minenko

**Hanna Knjazieva-Minenko** (født 25. september 1989 i Perejaslav) er en ukrainsk friidrettsutøver som konkurrerer i tresteg, som siden 2013 har representert Israel. Hennes fremste internasjonale meritt er sølv i tresteg ved VM i friidrett 2015, der hun også satte israelsk rekord med 14,78 meter. 

## Bakgrunn
Hun er født i Den ukrainske sosialistiske sovjetrepublikk, som en del av Sovjetunionen, i dagens Ukraina, og begynte med friidrett da hun var åtte år gammel, men begynte ikke med hoppøvelser før hun var 13 år gammel. Hun konkurrerte for Ukraina fram til 2012. Hun giftet seg med den israelske tidligere tikjemperen Anatoly Minenko, og har representert Israel siden 2013. Hun ble israelsk statsborger 12. mai 2013. 

## Idrettskarriere
;2007 
Knjazieva deltok ved junior-EM i friidrett 2007, og kom der på andreplass i tresteg, bak estiske Kaire Leibak. Knjaziava satte her personlig rekord med 13,85 meter. 

;2008
Den 10. juli 2008 kom hun på fjerdeplass i tresteg ved junior-VM i friidrett 2008 i Bydgoszcz. Her hoppet hun 13,61 meter, som var 13 cm bak bronsemedaljen, som gikk til Paraskevi Papahristou. 

;2011
Ved U23-EM i friidrett 2011 kom hun på femteplass med 13,61 meter i tresteg, og hun kom på 20.-plass sammenlagt i lengde, der hun hoppet 5,85 meter. Også ved Sommeruniversiaden 2011 deltok hun i begge disse øvelsene, og hun kom på fjerdeplass i tresteg og 20.-plass i lengde. 

;2012
Hun deltok ved VM i friidrett innendørs 2012, og hennes første hopp på 13,65 meter ble hennes lengste i konkurransen. Hun nådde ikke finalen, og endte på 21.-plass. Hun deltok også ved sommer-OL 2012, og i finalen der ledet hun etter to hopp, med 14,56 meter. Olga Rypakova passerte henne i tredje runde, og Caterine Ibargüen og Olha Saladukha sikret seg hver sin medalje i sjette runde, så Knyazyeva endte på fjerdeplass.

;2013

Hun ble israelsk statsborger 12. mai 2013, og begynte da å konkurrere for Israel. Ved det israelske mesterskapet i friidrett i juli vant hun tresteg, og satte israelsk rekord med 14,50 meter. Hun deltok ved Diamond League 2013, og kom på andreplass i Paris, med 14,58 meter, og tredjeplass ved London Grand Prix, med 14,29 meter. Hun kom på fjerdeplass i tresteg sammenlagt ved Diamond League 2013, med 4 poeng. 

Hennes første store mesterskap for Israel var VM i friidrett 2013 i august. Hun fikk tredje lengste hopp i kvalifiseringen, med 14,46 meter, men i finalen hoppet hun 14,33 meter og endte på sjetteplass. Dette var Israels første deltakelse i en finalerunde i VM siden Alex Averbukh i stavsprang i 2007. Ved IAAF World Challenge i september kom hun på andreplass, kun slått av Olga Rypakova. 

;2014
Knjazieva-Minenko opererte akillessenen, og mistet det meste av konkurranser dette året. Men, hun deltok ved Lag-EM i friidrett 2014, der Israel deltok i Third League, og hun vant tresteg foran Hafdis Sigurdardottir og Jekaterina Sarijeva. Israel kom på tredjeplass sammenlagt i Third League. Hun deltok også ved det israelske mesterskapet i juli, der hun vant lengdehopp med ny israelsk rekord på 6,52 meter, og slo med det Sigal Gonens tidligere rekord fra 1986.

;2015
Ved EM i friidrett innendørs 2015 i Praha fikk hun bronse i tresteg. Her satte hun israelsk innendørsrekord både i kvalifiseringsrunden (14,40) og finalen (14,49). Dette var Israels første medalje for kvinner i et større EM noensinne. Hun kom på femteplass i tresteg ved Bislett Games, og kom på fjerdeplass i tresteg sammenlagt ved Diamond League med 5 poeng.

Ved Europalekene 2015 vant hun den tresteg, og hun fikk også bronse i lagkonkurransen. Hun deltok igjen ved Lag-EM i friidrett 2015, der Israel på nytt deltok i Third League, og hun vant trestegkonkurransen, som året før. Israel kom på tredjeplass i lagkonkurransen, og rykket dermed opp til Second League. Hun vant tresteg under det israelske mesterskapet i friidrett i juli, og hun kom på andreplass i tresteg ved VM i friidrett 2015, bak Caterine Ibargüen. Knjazieva-Minenko forbedret her den israelske rekorden til 14,78 meter.

;2016
Knjazieva-Minenko vant tresteg under det israelske mesterskapet i friidrett 2016, for femte år på rad. I juni deltok hun i Balkanmesterskapet i friidrett 2016, og fikk der sølv i tresteg, bak Elena Andreea Panturoiu fra Romania. Hun fikk også sølv i tresteg under EM i friidrett 2016. Hun deltok i tresteg under Sommer-OL 2016 i Rio, og kom der på femteplass med 14,68 meter i finalerunden.

;2017
Israel deltok i Second League i Lag-EM i friidrett 2017, og Knjazieva-Minenko vant der tresteg. Under VM i friidrett 2017 hoppet hun 14,42 i finalerunden og kom på fjerdeplass. Hun kom på fjerdeplass i Diamond League-stevnet Birmingham Grand Prix, og hun kom på femteplass i Weltklasse Zürich.

;2018
Hun deltok i Diamond League 2018, der hun kom på femteplass i tresteg i Shanghai og tiendeplass i Meeting de Paris. Hun vant lengdehopp og tresteg under det israelske mesterskapet i friidrett i juli, og hun kom på femteplass i tresteg under EM i friidrett 2018.

;2019
Under Balkanmesterskapet i friidrett innendørs 2019 kom hun på femteplass i lengdehopp. I juli forsvarte hun sine nasjonale titler i lengdehopp og tresteg under det israelske mesterskapet i friidrett 2019.

;2021
Hun konkurrerte ikke i 2020, men deltok i EM i friidrett innendørs 2021. Der fikk hun tiende beste resultat i kvalifiseringsrunden i tresteg (13,73 meter), og gikk ikke videre til finalerunden. Hun ble på nytt israelsk mester i tresteg i juni, og hun deltok i Sommer-OL 2020, der hun kom på sjetteplass i tresteg. 

## Referanser


## Eksterne lenker
* 
* Profil hos Europsport